बेबस प्रशासन बोला- मधुमक्खी के छत्तों के पास होली न जलाएं
धार | पुलिस कंट्रोल रूम में सोमवार शाम होली-रंगपंचमी शांतिपूर्वक मनाने को लेकर हुई बैठक में प्रशासन भी मधुमक्खियों के हमलों से लोगों को बचाने को लेकर बेबसी नजर आई। छत्तों को हटवाने की कार्रवाई के बजाय बैठक में प्रशासन ने अपील कर डाली कि लोग छत्तों के आसपास होली न जलाएं।
गौरतलब है कि जिले में डेढ़ महीने से लगातार छत्तों से मधुमक्खियों के उड़ने से एक पुलिसकर्मी की मौत हो चुकी है, चार लोग अस्पताल में भर्ती हो चुके हैं। बैठक में 12 मार्च को होलिका दहन, 13 को धुलेंडी तथा 17 मार्च को रंगपंचमी को लेकर चर्चा की गई। कलेक्टर श्रीमन शुक्ला ने पेड़ों की कटाई न करने, पानी की बचत कर सूखे रंगों से होली खेलने, जबरन किसी के ऊपर रंग न डालने, जबरदस्ती चंदा वसूली न करने तथा रासायनिक रंगों, ऑयल पेंट युक्त रंगों या खतरनाक पदार्थों से होली नहीं खेलने के लिए अपील की। बैठक में रंगपंचमी के दिन निकलने वाली गैर के संबंध में चर्चा की गई। सिटी मजिस्ट्रेट को गैर के आयोजकों से बैठक करने के लिए निर्देश दिए तथा गैर निकलने के रास्ते को देख लेने के लिए कहा गया।
रंगपंचमी पर दोपहर 2 बजे जलप्रदाय : पानी की मितव्ययता को दृष्टिगत रखते हुए धुलेंडी व रंगपंचमी के दिन पानी का कम से कम उपयोग किए जाने का आग्रह किया। रंगपंचमी के दिन जल प्रदाय दोपहर 2 से 4 बजे तक करने के लिए कहा गया। एडीएम डीके नागेंद्र, एएसपी अजय सिंह, सिटी मजिस्ट्रेट जितेंद्रसिंह चौहान, सीएसपी विक्रम सिंह, नपा सीएमओ भूपेंद्र दीक्षित, विधायक प्रतिनिधि अनंत अग्रवालआदि उपस्थित थे।
hin_Deva hin_Deva hin_Deva hin_Deva